Делегаттар йәшәү урыны буйынса (эш урыны буйынса түгел) альтернатив нигеҙҙә һайлана. Хатта урындағы ҡоролтай рәйестәренән дә, оло ҡорҙа ҡатнашыу хоҡуғын алыу өсөн, әгәр улар Башҡарма комитет ағзаһы булмаһа, ошо уҡ процедураны үтеү талап ителә. Форумда делегат булып ҡатнаша алмаған район хакимиәттәре башлыҡтарын ойоштороу комитеты ҡунаҡ сифатында саҡырасаҡ. Ә әлеге ваҡытта Икенсе Бөтә донъя башҡорттары ҡоролтайы башҡарма комитеты ағзаһы булып тороусылар яңы состав һайланғанға тиклем үҙ бурысын башҡарасаҡ һәм автоматик рәүештә йыйынға делегат булып киләсәк. Президиум ағзалары иһә айырым вәкәләткә эйә. Республикала теркәлгән ижтимағи ойошмалар етәкселәре ҡунаҡ сифатында саҡырыласаҡ.